text: Kendt advokat forsvundet
  23 august 2010 kl. 12.03
  Den kendte Kolding-advokat Erik de Fønss, 62 år, er forsvundet, oplyser dagbladet JydskeVestkysten.
  Danske Bank har erklæret hans advokatfirma konkurs. Banken har forgæves søgt at få en gæld på fire millioner kroner betalt.
  Konkursbegæringen er ikke blevet forkyndt for advokaten, da de danske myndigheder ikke kan finde ham. Det betyder, at behandlingen af konkursboet ikke kan gå i gang.
  Erik de Fønss har også efterladt tidligere samarbejdspartnere, som han skylder penge.
  
  Spekulative forretninger
  Advokaten har i de seneste år deltaget i en række store byggeprojekter.
  Han har tidligere været rådgiver for det omstridte selskab, Naturgas Syd, der senere blev en afdeling under Dansk Olie- og Naturgas. Naturgas Syd kastede sig ud i en række forretninger, der ikke havde noget at gøre med levering af naturgas til syd- og sønderjyder.
  Erik de Fønss har en række forretninger i Ghana, der er finansieret af danske investorer og Udenrigsministeriets afdeling for  udviklingsbistand, Danida. Blandt de seneste initiativer er en træpillefabrik.
  Han kendt som en mand med et stort privatforbrug og en lidenskabelig interesse for spil. Med eget stutteri har han været et kendt ansigt på landets travbaner.
  